**Hernyák Zsóka**

**Medúza**

Végezetül csak annyit mondanék, hogy a továbbiakban elhatárolódok mindentől, mondta Géza, aki most is a barna könyékfoltos zakójában hajolt a mikrofon fölé. Érdekes ember ez a Géza, gondoltam később, mikor már az állomás felé sétáltunk, mert hát, mondtam ki hangosan, ki más tudná így viselni a könyékfoltos zakót, miközben elhatárolódik. Hát igen, már öt éve megvan, és még csak nem is kopott az anyag, mondta Géza. A zakó alatt lógó fehér pocakját, a vizenyős kék szemét és a tarkóján viruló kopasz foltot nem említettem neki. Régebben azért nem határolódtál el ilyen magabiztosan, mondtam Gézának, és a hasad se volt ekkora, tettem hozzá magamban, Géza pedig válaszul mosolygott, a fogai közti félcentis hézagok mögött láttam, hogy lepedékes nyelve büszkén ficánkol. Régebben, amikor Géza még nem határolódott el, és a hasa is kisebb volt, sokkal jobban festett. Szép férfi soha nem volt, de az ocsmánynál, mint amilyen most is, mindenképpen szebbnek tűnt. Akkor ismertem meg. Sovány volt, feszes bőrű és magasabb nálam. Azóta Géza háta meggörbült, és kínzó gyomorsavától egész teste elvizenyősödött. Géza medúza lenne, ha nem lenne Géza, gondoltam, miközben belenéztem vizenyős, kék szemébe. Neked mi a véleményed a medúzákról, kérdeztem tőle, miközben a séta során ritmikusan rengő oldalháját figyeltem. Szerintem szép állatok, csak elég undorítóak, zselések, és van, amelyik még csíp is, válaszolta Géza, és én már biztos voltam benne, hogy Géza nem csupán hasonlít a kocsonyás állatokra, hanem egy ritka medúzafaj szárazföldi példányaként határolódhatott el. Nem szeretnél medúza lenni, puhatolóztam, annyira nem, mondta, egy kicsit sem, kérdeztem, talán egy kicsit, mondta, és még aznap vettem két buszjegyet a tengerpartra. Meglátod, így lesz a legjobb, győzködtem, miközben esetlenül kacsázott fel a busz lépcsőin, majd behúzta a hasát, és leült az ablak melletti ülésre. Látod, megy ez neked, mondtam, Géza válaszul hálásan bólogatott, és tizenhat óra múlva megérkeztünk a tengerpartra. A napernyőt a homokba szúrtam, és leterítettem a törölközőket, hájas barátom pedig meztelenre vetkőzött. Fehér és zsíros teste, mint a neonégő, világított a déli napsütésben. Az istenért, Géza, húzz magadra valamit, vagy menj be a vízbe, kiabáltam rá, egyiket sem szeretném, mondta, de jobb dolga nem lévén, mégis a víz felé indult. Lábai a csaknem százhúsz kilós terheléstől mély nyomot hagytak a homokban, miközben egyre csak távolodott. Térdig gázolt a tengerben, a hullámok hozzácsapódtak vaskos és szőrös lábához, pénisze a hideg víztől összezsugorodott, és egész teste libabőrös volt. Géza a hideg víztől remegő testére fittyet hányva, rendületlenül gázolt tovább az immár hasáig érő vízben, majd hátrafordult, és a szemembe nézett. Tudtam, hogy most arra gondol, amire én is, hogy mindkettőnknek jobb lenne, ha végleg medúzává válna, és arra, hogy a mostaninál jobb alkalom aligha lesz rá. Ekkor Géza feje kékülni kezdett, a szemei cseppfolyóssá hígultak, és kifolytak az üregükből. Vállcsontjai puhán olvadtak bele tengerkéken vibráló bőrébe. Hajrá, Géza, csak így tovább, mondtam, mire kitátotta a száját, de nem jött ki rajta hang. A medúzák többnyire hangtalanok, gondoltam, és láttam, amint Géza orra a fejébe simul, alaktalan masszává zsugorodó feje pedig a vállai közé csúszik. Gézának már nyaka sincs, gondoltam, ne hagyd abba, fejeslábas barátom, mondtam, de addigra Géza már medúza volt. Bőr helyett halványkék hártya határolta el a tenger vizétől. A vékony hártya mögött nem voltak szervei, se csontjai, csak halványkék zselé. Mármint Géza volt a zselé, egy félgömb alakú, remegő kocsonya, amiből háromméteres, vibráló csillók lógnak ki. Ne aggódj, minden évben meglátogatlak majd, ha lesz pénzem buszjegyre, kiáltottam új formát öltött barátom felé. Közben összecsuktam a napernyőt, és kiráztam a törölközőkből a homokot. Mielőtt megindultam volna, még egyszer a tenger felé fordultam, hogy egy utolsó pillantást vessek Gézára, a zselés barátomra, aki végre hazatérhetett. De a nap a szemembe sütött, a tenger és a medúza helyett csak apró, cikázó és fényes pontokat láttam. Megdörzsöltem a szemem, és óvatosan hunyorítva kémleltem a tenger felszínét. Nem sokkal később láttam is a medúzát, ami a korábbi békés lebegés helyett fájdalmasan vonaglott a víz felszínén. Ha lenne hangod, üvöltenél, üvöltöttem korábbi barátom felé, akinek csillói visszahúzódtak a zselés félgömbbe, ami egyre laposabbá vált, és a víz felszínén lebegett, mint egy korong. Határolódj el, Géza, ordítottam felé, de úgy tűnt, a zselé útközben meggondolta magát. A kék korong egyre fakóbb lett, a közepén áttetszővé vékonyodott, majd luk keletkezett rajta, és végül kis részecskékre esett szét. A vízbe vetettem magam, és arra a pontra úsztam, ahol Géza soványodó korongja szétfoszlott, de a tenger fénylő felszínén kívül mást nem láttam. A víz alá merültem, de Géza helyett csak apró, világoskék részecskék vibráltak körülöttem, amelyek közül néhányat az áramlás egyre távolabb sodort a tengerben. Szegény barátom, kellett ez neked, mondtam volna, de szavakat formáló számon nem jött ki hang, csak víz áramlott be. Ösztönösen levegő után kapkodtam, és a víz az apró, kék részecskékkel együtt a légcsövemen keresztül a tüdőmbe szivárgott. Maradék energiámat mozgósítva a felszínre törtem, és sajgó fejemet a homokos part felé fordítottam. Arra a pontra néztem, ahol korábban álltam, miközben egész testem remegett. Végezetül annyit mondanék, mondtam volna végezetül, de egy ismeretlen erő nem hagyott szóhoz jutni, püffedt ajkaim mint iszappal teli zsákok nehezültek el. Ezt nem szeretném, gondoltam bizonytalanul, miközben egy utolsó pillantást vetettem a napernyőre, a törölközőkre és a homokszemcséken megcsillanó fényre, majd jobb dolgom nem lévén, megvontam puha vállamat, és megadtam magam.